ועדת הפנים ואיכות הסביבה, כנסת 18, פרוטוקול מספר 138, 2010-01-20 09:00

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום הצעת חוק העיטורים במשטרת ישראל ובשירות בתי הסוהר (תיקון מס' 4), התש"ע-2009, הכנה לקריאה שנייה ושלישית.

דוד אזולאי: זאת הצעת חוק ממשלתית.

דוד אזולאי: מי רוצה להציג את זה?

יעל אידלמן: אני ראש מחלקת משמעת במשטרת ישראל.

יעל אידלמן: בשנים 2004-2003 נערכו שני טקסי עיטורים במשטרת ישראל.

יעל אידלמן: לטקסים הומלצו הרבה מאוד שוטרים ואזרחים בעקבות האינתיפאדה בשנות ה-2000, ואז הגענו למסקנה שהחוק לא מתאים לכל הסיטואציות שנוצרו.

יעל אידלמן: היו מקרים שבהם יחידות פעלו כיחידה כדי למנוע פעילות חבלנית או פעילויות אחרות; היו אזרחים שהיו מעורבים באירועים חבלניים ומנעו בגופם פיגועים, והחוק בנוסחו לא נתן ממש מענה לסיטואציות האלה.

יעל אידלמן: אנחנו עשינו עבודת מטה ועשינו השוואה למה שקורה בצה"ל, ובעקבות עבודת המטה המלצנו להוסיף הענקת עיטור ליחידה, כמו שקיים היום בצה"ל.

יעל אידלמן: המלצנו לתקן את העניין של העיטור האזרחי כך שיהיה ברור ויתאים למניעת פיגוע על-ידי אזרחים ולא רק בעניין אסון ציבורי, שלפעמים פיגוע יכול להיכנס לזה; והמלצנו לבטל את עיטור השירות וההתנדבות במשטרת ישראל.

יעל אידלמן: הגענו למסקנה שבמשטרת ישראל יש דרכים אחרות לתגמל מתנדבים ושוטרים בטקסים רשמיים כמו ספ"קים מחוזיים ומרחביים ומצטייני בית הנשיא.

יעל אידלמן: על שירות איכותי של שוטרים יש דרך לתגמל שם.

יעל אידלמן: בפקודות משטרת ישראל ולא בחוק אנחנו מוסיפים גם צל"ש כמו שקיים בצה"ל, וזה יתוקן בפקודות של משטרת ישראל.

דוד אזולאי: למעשה, הורדתם את כל מתנדבי המשמר האזרחי?

יעל אידלמן: לא הורדנו.

יעל אידלמן: מתנדבי משמר אזרחי שיהיו מעורבים באירועים כמו שוטרים במניעת פיגוע או במעצר וכדומה, יקבלו את עיטור האומץ, את עיטור הגבורה או המופת בהתאם לתרחיש.

אריה ביבי: ירחיבו.

דוד אזולאי: לא, לא ירחיבו.

יעל אידלמן: לא.

יעל אידלמן: עשינו שני מסלולים: מתנדבי המשטרה יקבלו את העיטור, אבל הם לא יקבלו עיטור התנדבות, אלא את עיטור המופת, אומץ או גבורה בהתאם לאירוע שבו היו מעורבים.

יעל אידלמן: כמתנדבים לפעילות- -

דוד אזולאי: במציאות זה אף פעם לא יקרה.

יעל אידלמן: אנחנו נתנו, מה זאת אומרת?

יעל אידלמן: אני יכולה לתת לך הוכחות.

דוד אזולאי: מה שמטריד אותי בעניין הזה הוא שדווקא בתקופה שאנחנו צריכים לעודד את המתנדבים במשמר האזרחי, אנחנו הופכים אותם שייכים למסלול של עיטורים בדיוק כמו השוטרים, ובעצם הם לא שוטרים.

דוד אזולאי: החשש שלי הוא שגם כשתיווצר סיטואציה שמתנדב כזה צריך לקבל, יגידו, זה רק לשוטרים, לא למתנדבים.

דוד אזולאי: זה החשש שלי.

יעל אידלמן: ממש לא.

יעל אידלמן: בשלושת הטקסים האחרונים מתנדבים קיבלו עיטורים לכל דבר ועניין.

יעל אידלמן: אם הם היו בשעת תפקיד בזמן פעילות התנדבותית ממש הם קיבלו את עיטור המופת והאומץ, וזה יותר גבוה מעיטור ההתנדבות.

יעל אידלמן: אם תסתכל בנוסח של עיטור ההתנדבות זה יותר מדבר על התנדבות או על פעולה חד פעמית שמשיגה יעד מיעדי המשמר האזרחי.

יעל אידלמן: באירועים הם מקבלים עיטורים כמו השוטרים.

יעל אידלמן: בהתנדבות אם יש לנו מתנדב שמתנדב שעות שבועיות רבות ומתאמץ, בטקס מצטייני הנשיא הם קיבלו הקצאה נפרדת למתנדבים, ומקבלים בו סיכה.

אריה ביבי: איפה אות השירות למתנדבים?

יעל אידלמן: את עיטור השירות ביטלנו.

אריה ביבי: זה דווקא אות, לדעתי, שצריך לאמץ אותו משום שאות השירות ניתן לשוטרים ולמתנדבים; מדובר על שוטרים שנתנו 30 או 20 שנה בשירות, והיו בסדר, ויזמו ועשו דברים שאתה לא יכול לתת עליהם לא את אות הגבורה ולא את העוז, אז תן לו את אות השירות.

אריה ביבי: זה צריך לחול גם על מתנדב שבמשך 40-30 שנה שעשו עבודה מצוינת, וזה המקום להוסיף אות שירות למתנדב.

אריה ביבי: בעבר היינו נותנים לאנשים האלה מגנים וסמלים, אבל זה לא היה בתקנון.

אריה ביבי: אבל אם עכשיו אנחנו מרחיבים, אז נכניס פנימה גם את אות השירות.

דוד אזולאי: מה לגבי אות השירות היום?

אריה ביבי: זה קיים לשוטרים ולשב"ס, אבל זה לא קיים בנוסח המבוקש.

דוד אזולאי: מי מקבל את זה היום?

אריה ביבי: מקבלים את זה אנשים שעשו את עבודתם תוך כדי יוזמות בעבודה, תוך כדי משך עבודה רציף בלי בעיות – אנשים מיוחדים.

אריה ביבי: אבל לא רק מיוחד בזמן הקצוב, אלא גם במשך הזמן.

אריה ביבי: צריך שיהיה לו גם משך זמן שירות ארוך, והוא צריך להיות גם מיוחד בתקופת השירות הזאת.

נפתלי שמולביץ': זה קיים בסעיף 7א בעיטור ההתנדבות שהמשטרה יכולה לתת.

יעל אידלמן: זה עיטור אזרחי, זה משהו אחר.

יעל אידלמן: אני רוצה להוסיף: עד היום בטקס מצטייני הנשיא נתנו רק תעודה וקיימו את האירוע.

יעל אידלמן: היום בטקס מצטייני הנשיא מקבלים סיכה שמחליפה את עיטור השירות.

יעל אידלמן: למסלול הזה אנחנו מפנים את אותם שוטרים ששירתו שירות איכותי לאורך שנים, ואת אותם מתנדבים שמתנדבים הרבה מהמקובל ולאורך שנים.

יעל אידלמן: הם מקבלים סיכה שהם יכולים לשים על המדים.

יעל אידלמן: זה מחליף את עטור השירות, לא ביטלנו את זה.

יעל אידלמן: פשוט עשינו שני מסלולים במשטרת ישראל.

יעל אידלמן: במסגרת עבודת המטה גם בצה"ל יש אנשי קבע שמשרתים המון שנים.

יעל אידלמן: אין עיטור שירות בצה"ל- -

אריה ביבי: מסכים איתך.

אריה ביבי: אנחנו הוספנו את זה במשטרה, כי המשטרה שונה מצה"ל.

יעל אידלמן: רצינו לייחד את העיטורים לאירועים מיוחדים שמצדיקים עיטור האומץ ועיטור הגבורה ועיטור המופת על פעילות מיוחדת במסגרת אירועי פח"ע ואירועים פליליים שמצדיקים, לפי ההגדרה, את העיטור.

יעל אידלמן: את עיטור השירות לא ביטלנו.

יעל אידלמן: אנחנו מבטלים אותו בחוק, אבל לקחנו את ההגדרה של עיטור השירות והכנסנו לעניין של מצטייני נשיא.

יעל אידלמן: היום כשאנחנו מבקשים מומלצים בטקס מצטייני נשיא, זאת ההגדרה.

יעל אידלמן: ההגדרה של עיטור השירות היא לאתר את אותם אנשים איכותיים שמתנדבים לאורך שנים ועשו משהו מיוחד או שהיו מעורבים באירוע בודד שלא עונה להגדרה של אומץ לב המצדיק לתת עיטור, אבל בהחלט מצדיק שהמשטרה תעריך ותכבד ותגיד שזה היה השגת יעד מיעדי המשטרה.

יעל אידלמן: היום זה לא רק תעודה, זה גם סיכה בדיוק כמו העיטור.

יעל אידלמן: אנחנו לא ביטלנו, עשינו מסלול אחר.

יעל אידלמן: עשינו הפרדה בין העיטורים לבין מצטייני הנשיא.

אריה ביבי: אדוני, היא בסדר.

אריה ביבי: אבל יש דבר אחד אחר: כששמים עיטור על החולצה ליד הכנפיים לאותו גמלאי, זה שונה.

אריה ביבי: כשאתה שם לו עיטור בולט אתה יודע כמה הם מתגאים החבר'ה האלה?

אריה ביבי: אבל בסדר, אם את אומרת שאתם עושים את זה אצל הנשיא, אז בסדר.

יעל אידלמן: אנחנו עושים את זה אצל הנשיא בטקס מכובד.

דוד אזולאי: אם לא הורידו עיטורים ורק עשו שני מסלולים, וזה בא לתת מענה לכל התרחישים- -

אריה ביבי: הם מרחיבים, וזה בסדר.

אריה ביבי: אני לא נגד זה, אני בעד.

דוד אזולאי: החשש שלי היה, עם כל הכבוד לשוטר או לאיש מג"ב שעושה מעשה מיוחד, וזה מגיע לו, שישכחו את אותם אזרחים מתנדבים, שעושים מלאכת קודש.

יעל אידלמן: אנחנו לא שוכחים אותם לרגע, ויש הקצאה נפרדת לטקס מצטייני הנשיא.

יעל אידלמן: באופן ספציפי יש למתנדבים הקצאה כמו שנותנים לאגפים ולמחוזות.

דוד אזולאי: או-קיי.

דוד אזולאי: תעבור להקראה.

עידו בן יצחק: תיקון סעיף 1 1.

עידו בן יצחק: בחוק העיטורים במשטרת ישראל ובשירות בתי הסוהר, התשל"ב-1972 (להלן החוק העיקרי), בסעיף 1, ההגדרה "מתנדב" – תימחק.

עידו בן יצחק: בסעיף 2 יש לגביו הבהרה טכנית: תיקון סעיף 2 2.

עידו בן יצחק: בסעיף 2 לחוק העיקרי – האמור בו יסומן "(א)"; אחרי סעיף קטן (א) יבוא: "(ב) על אף האמור בסעיף קטן (א), הוראות סעיף 7 יחולו על סוהרים בלבד."

עידו בן יצחק: סעיף 2 שאותו מתקנים אומר שבכל מקום שנאמר "המפכ"ל", ייאמר "הנציב"; בכל מקום שנאמר "המשטרה" ייקרא "שירות בתי הסוהר", וכן הלאה.

עידו בן יצחק: תכף נגיע לסעיף 7 שאותו מתקנים- -

נפתלי שמולביץ': בסעיף 22 זה מופיע.

נפתלי שמולביץ': אתה צודק.

עידו בן יצחק: בסעיף 7 לא מופיעים הביטויים האלה, ולכן התיקון המוצע פה שההוראות הללו יחולו על סוהרים בלבד נראה לי מיותר.

נפתלי שמולביץ': לגבי תחולה שאמרת בצדק, בסעיף 22 כתוב שניתן להעניק את זה גם לסוהרים.

נפתלי שמולביץ': אנחנו פירשנו את זה בצורה מרחיבה, ולכן אתה צודק, כי לא ייתכן שבסעיף 7 יהיה כתוב "מפכ"ל" כאשר הכוונה גם לנציב שב"ס.

עידו בן יצחק: התיקון שאתם מציעים פה הוא שסעיף 7 יחול על סוהרים בלבד.

עידו בן יצחק: אבל אנחנו ממילא מתקנים את סעיף 7 ואומרים שהוא יחול על סוהרים בלבד, ולכן התיקון הזה של סעיף 2 נראה לי מיותר.

דוד אזולאי: מג"ב נכללים בקטגוריה הזאת?

יעל אידלמן: כן.

יעל אידלמן: מג"ב זה המפכ"ל.

אריה ביבי: מג"ב זה אוטומטית המשטרה.

יעל אידלמן: מג"ב זה המפכ"ל, ויש מקרים מסוימים שמג"ב מקבלים גם מצד שהם פועלים ת"פ צה"ל בפעילות צבאית.

יעל אידלמן: אנחנו הגענו להסדר עם הצבא ועיגנו את זה בפקודות מטכ"ל וגם בפקודות של משטרת ישראל, שיהיה תיאום בין משטרת ישראל לצה"ל מי יעניק – הצבא או המשטרה על אירוע שהוא ת"פ צה"ל שבו מעורבים שוטרי מג"ב בעיקר באיו"ש ובעזה.

אריה ביבי: לפעמים יש ציון לשבח של אלוף, של מושל.

עידו בן יצחק: דיברתי לפני הישיבה עם יעל.

עידו בן יצחק: מעבר למג"ב ההגדרה חלה גם לגבי חיילים בשח"מ.

עידו בן יצחק: אותו דבר בשב"ס – האם אתם מחילים על שב"ס?

נפתלי שמולביץ': אין שום סיבה שלא.

נפתלי שמולביץ': צריך לציין את זה או שזה ברור?

יעל אידלמן: לנו זה ברור כי ברגע שהם בשירות חובה במשטרה הם שוטרים לכל דבר ועניין, ולכן חלים עליהם הכללים.

עידו בן יצחק: המשך הקראה: תיקון סעיף 3 3.

עידו בן יצחק: בסעיף 3 לחוק העיקרי, ברישה, אחרי "של שוטרים" יבוא "או של יחידות משטרתיות".

עידו בן יצחק: תיקון סעיף 7 4.

עידו בן יצחק: בסעיף 7 לחוק העיקרי, במקום "המפכ"ל" יבוא "הנציב" ובמקום "המשטרה" יבוא "שירות בתי הסוהר".

נפתלי שמולביץ': אני חייב לומר לגבי ההערה הקודמת שלך: תשימו לב שבהגדרה של הפרשנות כתוב: "סוהר – נמנה על שירות בתי הסוהר, לרבות סמ"ז".

נפתלי שמולביץ': יכול להיות שלאור ההערה שלך יש מקום לציין "וחייל חובה".

נפתלי שמולביץ': שלא יהיה מישהו אחר כך שאין לו סמכות, ורק הצבא יכול לתת את הדרגה הזאת.

עידו בן יצחק: אז אם אנחנו מוסיפים דבר כזה אז אנחנו מוסיפים גם למשטרה.

יעל אידלמן: אין בעיה.

יעל אידלמן: אנחנו נותנים.

דוד אזולאי: מבחינת הענקת העיטורים מעמדו של נציב השב"ס כמעמדו של נציב המפכ"ל?

נפתלי שמולביץ': אכן, אדוני.

אריה ביבי: לכן במקומות שיש "מפכ"ל", תעשה קו נטוי – "נציב".

דוד אזולאי: זאת לא כפילות?

עידו בן יצחק: לא, הנציב מחלק לסוהרים.

אריה ביבי: נציב – לסוהרים, מפכ"ל – לשוטרים.

יואל הדר: מעמדו של המפכ"ל הוא כמו של הנציב, ולא להפך.

נפתלי שמולביץ': כן, צריך לדייק.

עידו בן יצחק: ביטול סעיף 7א 5.

עידו בן יצחק: סעיף 7א לחוק העיקרי – בטל.

עידו בן יצחק: תיקון סעיף 8 6.

עידו בן יצחק: בסעיף 8 לחוק העיקרי, במקום "או לנוכח" יבוא "לנוכח", ואחרי "או אסון ציבורי" יבוא "או במטרה לסכל פעילות חבלנית עוינת שיש בה כדי לסכן את שלום הציבור".

דוד אזולאי: יש עוד הערות?

נפתלי שמולביץ': הנושא של אות השירות סגור?

יעל אידלמן: כן.

דוד אזולאי: אם כך, אנחנו מעמידים את זה להצבעה לקריאה שנייה ושלישית.

דוד אזולאי: מי בעד?

דוד אזולאי: מי נגד?

דוד אזולאי: מי נמנע?

דוד אזולאי: הצבעה בעד הצעת החוק – רוב נגד – אין נמנעים – אין הצעת החוק אושרה

דוד אזולאי: אין מתנגדים, אין נמנעים.

דוד אזולאי: לפיכך אני קובע שהצעת החוק עברה פה אחד לקריאה שנייה ושלישית, והיא עולה למליאה לקריאה שנייה ושלישית.

דוד אזולאי: תודה רבה.

דוד אזולאי: הישיבה נעולה.